FI Euroopan unionin virallinen lehti CE 88/139

(2004/C 88 E/0147)

KIRJALLINEN KYSYMYS E-3292/03

esittäjä(t): Claude Moraes (PSE) komissiolle

(7. marraskuuta 2003)

Aihe: Islamilainen laki sharia

Vaalipiirissäni toimiva uskontokuntien välinen oikeusapu-, tuki- ja sovittelukeskus CLAAS on ilmoittanut minulle, että monet Pakistanissa asuvat kristityt kärsivät jatkuvasta uhkailusta ja pelottelusta. Pakistanin luoteisen raja-alueen (North West Frontier Provincen) maakuntakokous otti aiemmin tänä vuonna käyttöön islamilaisen lain sharian. Kristityt ja alueen muihin uskonnollisiin vähemmistöihin kuuluvat eivät lain vuoksi pysty enää harjoittamaan uskontoaan vapaasti ja heitä käännytetään väkisin islaminuskoon. Heitä häiritään ja vainotaan heidän uskomustensa vuoksi ja tiukka islamilainen laki kieltää heidän ihmisoikeutensa. Yhä enemmän pelätään, että islamilaisten puolueiden yhteenliittymä Muttahidda Majilis-e-Amal (MMA) taivuttaa liittovaltion hallituksen hyväksymään sharian ja sen täytäntöönpanon koko maassa.

Voisiko komissio ottaa kantaa tilanteeseen sekä ilmoittaa, tulisiko islaminuskoon kuulumattomat henkilöt sen mielestä jättää sharia-lain ulkopuolelle?

Christopher Pattenin komission puolesta antama vastaus

(4. joulukuuta 2003)

Komissio on huolestunut kristittyjen ja muiden uskonnollisten vähemmistöjen tilanteesta Pakistanissa ja on ilmaissut huolensa Pakistanin viranomaisille useissa yhteyksissä Islamabadissa toimivien unionin diplomaattisten yhteyksien kautta. Komission ja jäsenvaltioiden lähetystöt ottavat nämä kysymykset jatkuvasti esiin yhteyksissään Pakistanin hallitukseen.

Islamilainen laki, sharia, tuli voimaan luoteisen raja-alueen maakunnassa 19. kesäkuuta 2003. Erilaiset toimikunnat, jotka on perustettu tarkastelemaan voimassa olevaa lainsäädäntöä sen mukauttamiseksi islamilaisiin käskyihin, eivät kuitenkaan vielä ole aloittaneet työtään. Lisäksi luoteisen raja-alueen kuvernööri on ilmaissut useita siihen hasba-lakiesitykseen liittyviä huolenaiheita, jonka tarkoituksena on panna sharia täytäntöön nimittämällä poliisin valtuudet omaava oikeusasiamies. Nämä huolenaiheet on viety käsiteltäväksi islamilaisen ideologian neuvostoon, jonka on annettava niistä sitomaton lausunto. Näissä olosuhteissa ei ole mitenkään selvää, että luoteisen raja-alueen maakuntakokous hyväksyy hasba-lain. Lisäksi luoteisen raja-alueen maakunnassa hyväksytty sharia-laki on lähes yhdenmukainen vuonna 1991 kansallisella tasolla hyväksytyn sharia-lain kanssa, eikä kansallisen tason lakia ole koskaan pantu täytäntöön.

Komissio on Pakistanissa sijaitsevan lähetystönsä kautta säännöllisesti yhteydessä erilaisiin paikallisiin ja kansainvälisiin kansalaisjärjestöihin, jotka toimivat uskonnollisten vähemmistöjen hyväksi, ja on tarkkaillut tilannetta mahdollisten uskonnollisiin vähemmistöihin kohdistuvien väkivaltaisuuksien tai syrjinnän varalta sen jälkeen kun sharia hyväksyttiin luoteisen raja-alueen maakunnassa. Tähän mennessä ei ole saatu tietoja tällaisten tapahtumien lisääntymisestä. Tästä huolimatta vähemmistöt kertovat tuntevansa psykologisen paineen ja tulevaisuutta koskevan huolen lisääntyneen.

Ei näytä olevan varmaa vastausta siihen, pitäisikö muut kuin islaminuskoiset henkilöt jättää sharia-lain soveltamisen ulkopuolelle. Vaikka Pakistanin perustuslain 227 artiklan 1 kohdassa säädetään, että kaikki lait pitäisi saattaa yhdenmukaisiksi pyhästä Koraanista ja sunnasta ilmenevien islamin käskyjen kanssa, laissa on myös useita vähemmistöjä suojaavia säännöksiä. Perustuslain 20 artiklassa myönnetään oikeus uskonnon harjoittamiseen ja uskonnollisten instituutioiden ylläpitämiseen. Perustuslain 36 artiklan mukaan valtion edellytetään suojelevan vähemmistöjen oikeuksia, ja 227 artiklan 3 kohdassa kielletään kaikkia lakeja loukkaamasta muiden kuin islaminuskoisten henkilökohtaisia lakeja tai heidän asemaansa kansalaisina.

Tältä pohjalta jotkut islamin asiantuntijat päättelevät, että sharia-lain pitäisi kunnioittaa edellä mainittuja perustuslain takaamia vähemmistöjen oikeuksia ja että jotkin islaminuskoisia koskevat velvollisuudet eivät soveltuisi uskonnollisiin vähemmistöihin. Hasba-lakiesityksessä ei kuitenkaan tehdä tällaista eroa vähemmistöjen ja islaminuskoisen valtaväestön välillä — hasba-lain säännöksiä sovellettaisiin sekä vähemmistöihin että islaminuskoisiin.

Vaikka sharia-lain soveltamisesta voidaan käydä keskustelua, komissio jatkaa kristittyjen ja muiden vähemmistöjen suojelun ja kiihkouskonnollisen väkivallan välttämisen tarpeellisuuden korostamista Pakistanin viranomaisille. Lisäksi komissio pyrkii jatkuvasti parantamaan ihmisoikeustilannetta, myös vähemmistöjen syrjintään liittyvien kysymysten osalta, joidenkin kehitysyhteistyötoimiensa avulla.